Leluri

Leluri (Lelluri, Lilluri, Liluri) – huritų deivė, garbinta pietryčių Anatolijoje ir šiaurės Sirijoje, minima kaip „kalnų viešpatė“.

Veikiausiai šios deivės įvaizdis susiklostė Amano kalnuose; dievavardis baigiasi huritų k. priesaga -luri, kaip ir vardai Upeluris (pirmapradis milžinas, minimas Kumarbio cikle) ir Impaluris (jūrų dievo Kiašės sukkal), taip pat keletas huritų kalnų ir akmenų pavadinimų. Buvo artimai susijusi su Manuziu, kuris sietas ir su orais, ir su kalnais. Tikriausiai Leluri buvo jo porininkė, Kumanyje būta bendros jų šventyklos. Leksinis tekstas iš Emaro liudija, kad Leluri buvo prilyginama Mesopotamijos deivei Ninmenai.

 Kultas 
Pasak Volkert Haas, Leluri daugiausia garbinta apie Amano kalnus bei Oronto upę vakaruose ir iki pat Eufrato vidurupio rytuose. Kizuvatnoje vykdavo hišuwa šventė, skirta užtikrinti gerovę karaliui ir jo šeimai. Be Leluri, su šia švente susijusiuose tekstuose minimos ir šios dievybės: „Tešubas Manuzis“ (Manuzio kalno orų dievas), Išhara, Alani, Malija ir dvi Nupatiko hipostazės. Per šventę aukojamą skystį supylus į ritoną, būdavo garsiai rečituojama formulė „Leluri širdies troškimas pasotintas“. Į vadinamąją ambašši auką įėjo ėriukas, žąsis, avis ir duonos kepalas.

Kaip ir vadinamosios „siriškojo substrato“ dievybės (Išhara, Kubaba, Aštabis, Adama), Hebatė ir Šaruma, Leluri įtraukta į hetitų panteoną. Karalius Hatušilis I ją drauge su Alatum, Alepo audros dievu ir kalnų dievais Adaluru bei Amariku mini tarp dievybių, kurių statulas parsigabeno kaip karo grobį. Leluri statula pargabenta iš Hašuvos miesto (tiksli vieta nežinoma).

 Išnašos 

 Šaltiniai 








Kategorija:Huritų mitologija
Kategorija:Hetitų mitologija